અનામત આંદોલનની અસરને ખાળવા માટે જ ભાજપે યુવા પાટીદાર અગ્રણીને પ્રદેશ અધ્યક્ષ બનાવ્યા છે. ઉપમુખ્યમંત્રીનું પદ પણ પાટીદાર સમાજને સોંપાયું છે. ઉપરાંત મંત્રીમંડળમાં પણ ઘણાં પાટીદાર નેતાઓનો સમાવેશ કરાયો છે. જોકે આ બધું એક સામાન્ય પાટીદારના મનમાં ધારી અસર ઊભી કરી શક્યું હોય તેમ લાગતું નથી. પાટીદારોની માગણી તો અનામત માટેની છે, જે ભાજપ આપી શકવાની સ્થિતિમાં નથી. સુરતના સમારોહમાં ધમાલ કરનારા લોકો તો ખૂબ ઓછા હતા અને તેમની પાસે કોઇ હથિયારો પણ ન હતાં, પરંતુ ત્યાં હાજર બીજા હજારો લોકોમાંથી કોઇએ પણ તેમનો વિરોધ ન કર્યો, એ જોતાં એવું લાગતું હતું કે અન્ય લોકોનું પણ તેઓને જાણે મૂક સમર્થન હતું.